《次友生杜应求韵送中岩印老往成都正法》
宋代·史尧弼

原原临济孙，一一孤峰峻。
旧来正法眼，不许窥阃仞。
古路人迹正，况复遗辙轫。
只今谁健者，公亦师子迅。
倚天剑气寒，掣电目光瞬。
平生缚虎手，肯击死蛇阵。
如何闹市里，撒手乃勇进。
前时老狐臊，腥气存已仅。
倾河看洗涤，馀刃聊斥摈。
坐令会府地，圜悟宗复振。
缅思中岩老，今代无此隽。
喜闻亲嫡子，高提曩真印。
要知天人师，此位那可闰。
好去露鞭影，广道收驵骏。
睠言清净关，莫遣众魔磷。
愿为一事大，他物非所赆。

作者简介：眉州人，字唐英，世称莲峰先生。高宗绍兴二十七年进士。少以《古乐府》、《洪范》等论往见张浚，浚谓其大类苏轼。年十四举于乡，赴鹿鸣宴犹著粉红裤，人疑其文未工，太守命赋诗，尧弼援笔立就。未授官而卒。有《莲峰集》。